Minoranzas

Da Jost Falett

En Chasa Rumantscha hai jau chattà questa caricatura: las pussaivladads da viver ensemen cun minoranzas. Betg be sin la caricatura, era en realitad datti las pli differentas manieras, co ir enturn cun minoranzas, cun quella part da la societad ch’è in pau autra che la gronda massa e che vegn mintgatant resentida sco nursas nairas. Forsa perquai ch’i dattan en egl. 

Ina varianta è dad excluder quels ch’èn auters, che disturban il maletg omogen da la societad e che difficulteschan forsa er da viver en armonia. I pudessan svegliar dumondas, schizunt provocar ina discussiun sur da la diversitad. Sco gruppa marginala, stuschada a l’ur e dividida na po ella betg daventar privlusa. 

Divider la minoranza è ina pussaivladad che vegn ad avair il medem resultat. L’isolaziun interna po era diminuir sias forzas. I dat tantas pussaivladads per divider: geograficas, linguisticas, religiusas, istoricas, politicas,… differenzas existentas e da quellas stgaffidas artifizialmain, realas ed emoziunalas. I dependa dentant per ordinari da la minoranza sch’ella sa lascha divider ni sch’ella sa divida schizunt sezza. 

Proteger en in ghetto ina minoranza è era ina pussaivladad. Forsa ch’ins manegia perfin bain cun vulair proteger ils flaivels da tut las influenzas da l’extern. Ma senza contact cun l’exteriur sto ina minoranza stenschentar. Era pievels pitschens – e forsa spezialmain minoranzas – ston pudair communitgar cun auters per dar e survegnir novs impuls. Pli pitschna ch’ina minoranza è e pli ferma ch’è la tendenza da s’isolar, da vesair be las atgnas difficultads e da cumplanscher sia situaziun. Ins po dentant era guardar co ch’ils auters fan. En Europa datti sur 40 linguas minoritaras, e circa 50 dals 370 milliuns abitants da l’UE discurran in’autra lingua che quella uffiziala dal stadi commember. Nus n’essan damai betg sulets. Pertge betg emprender da las experientschas dals auters?

Minoritads pon era svanir dal tut, e bleras èn gia svanidas. Savens forsa perquai che la maioritad n’ha betg vulì ch’i survivan e n’ha betg sustegnì avunda la part pli flaivla da ses pievel. Davart dal stadi è oz tar nus la sensibilitad per minoranzas dentant gronda. A nus Rumantschs dat el in ferm sustegn legal e finanzial. En la nova constituziun federala ha el francà noss dretg d’existenza anc pli rigurus che avant. Quai ch’il stadi na po dentant betg dar è la ferma veglia da vulair surviver, la luschezza da far part ad ina cuminanza cun valurs ch’auters n’han betg, cun in’atgna cultura ch’è unica sin noss mund. Uschia na po ina minoritad be retschaiver, ella po era dar bler a l’entira cuminanza. Ella po enritgir la via cuminaivla, render la vita pli variada ed interessanta che quella en las monoculturas. Per che quai reusseschi dovri dentant era il resguard e respect da la maioritad en la vita da mintga di; diversitad linguistica vivida augmenta la qualitad da viver, ma quai dovra dapli engaschament da tuts, da la maioritad e da la minoritad. – Nus Rumantschas e Rumantschs pudain contribuir nossa part sco il caricaturist ha dissegnà qua: cun mussar noss plaschair da viver sco minoranza! 

I dependa en emprima lingia da nus sezs, tgenina che duai esser nossa varianta da viver sco minoritad.